গতকাল একটি জাতীয় দৈনিকের রিপোর্টে দুটি সংস্থার পরিসংখ্যানের মধ্যে এত বিরাট পার্থক্যের কারণ জানাতে গিয়ে বলা হয়েছে, বেকার ও বেকারত্ব সম্পর্কে আইএলওর নিজস্ব সংজ্ঞা ও কিছু মানদন্ড রয়েছে। যেমন চাকরি বা আয় করার মতো কাজ যাদের নেই তাদের সকলকেই আইএলও বেকার বলে মনে করে না। আইএলওর সংজ্ঞা অনুযায়ী তারা শ্রমশক্তির বাইরে রয়েছে। এমন সংজ্ঞার ভিত্তিতেই আইএলও তার পরিসংখ্যান হাজির করেছে। অন্যদিকে বিবিএস-এর পাশাপাশি দেশের অর্থনীতিবিদেরা মনে করেন, বাংলাদেশের বাস্তবতায় আইএলওর এই সংজ্ঞা মোটেও গ্রহণযোগ্য নয়। তাদের অভিমত, শিক্ষিত এবং প্রশিক্ষণ ও অভিজ্ঞতাসহ কর্মক্ষম হওয়া সত্ত্বেও যারা অর্থ উপার্জন করার মতো কাজ পাচ্ছে না তাদেরকেই বেকার হিসেবে বিবেচনা করতে হবে। এই মানদন্ডের ভিত্তিতেই বিবিএস তার জরিপে বেকার বা কর্মহীন মানুষের সংখ্যা তুলে ধরেছে।